Barer og værtshuse kan åbne for gæster med gyldigt coronapas 6. maj. Det er en del af den genåbningsplan, som blev præsenteret mandag, bekræfter Erhvervsministeriet over for Jyllands-Posten . I aftalen står der, at indendørs servering på "restauranter og cafeer mv." kan åbnes fra 6. maj. Og her hører værtshuse altså under. Erhvervsministeriet skriver i et skriftligt svar til Jyllands-Posten, at kravet om begrænsede åbningstider og forbuddet mod salg af alkohol mellem 22-05 opretholdes, indtil man er længere henne i genåbningen. Det vil sige, at man skal forlade stedet, når klokken slår 22. Ministeriet lægger også op til, at barer og værtshuse på lige fod med restauranter og caféer må åbne for udeservering 21. april - forudsat at det stadig er sundhedsmæssigt forsvarligt. Kun adgang med coronapas Ligesom med andre dele af kultur- og erhvervstilbuddene kan man kun få adgang til barer og værtshuse, hvis man har et gyldigt coronapas. Coronapasset skal vise, om borgeren er færdigvaccineret, har overstået infektion eller er testet negativ inden for 72 timer (både PCR- og antigentest). Barer og værthuse har i mange af landets kommuner været lukket siden 9. december. De resterende kommuner fulgte trop 15 december. Selvom man nu kan glæde sig til at gå ud og få en øl på sin lokale stambar, er det stadig uvist, hvornår natklubberne åbner igen. - Nattelivet, herunder natklubber, diskoteker mv., hvor der fx er dansegulv og få siddepladser, vil dog fortsat skulle holdes lukket, oplyser Erhvervsministeriet til Jyllands-Posten.

Referat:
Barerne og værtshusene skal lukke klokken 22, lyder det i et skriftligt svar fra Erhvervsministeriet.